P6_TA(2005)0361

Az olajfüggőség

Az Európai Parlament állásfoglalása az olajfüggőségről

Az Európai Parlament,

- tekintettel eljárási szabályzata 103. cikkének (4) bekezdésére,

1. aggodalommal veszi tudomásul a nyersolaj árának a közelmúltban bekövetkezett folyamatos emelkedését, valamint annak hatását a vállalkozások versenyképességére és a népesség általános gazdasági jólétére, és azt, hogy ez kedvezőtlen hatást gyakorol a növekedés szintjére, ezzel akadályozva a lisszaboni célkitűzések elérését;

2. úgy véli, hogy Európa olaj- és olajimport-függősége nagy aggodalomra ad okot; úgy véli, hogy Európának az energiaellátás biztosítása érdekében diverzifikálnia kell energiaforrásait és az ellátás származási helyét, illetve meg kell erősítenie az energiavédelmi intézkedések és a decentralizált megújuló erőforrások előmozdítására irányuló stratégiáit;

3. felhív egy átfogó és koherens globális stratégia létrehozására az energiavédelem, az energiahatékonyság és az alternatív energiaforrások felhasználásának előmozdítására, tekintettel az Egyesült Államok nagyon magas, illetve a különösen a nagyobb feltörekvő gazdaságok, mint Kína vagy India növekvő olajfelhasználására; felhívja az Európai Uniót, hogy sürgősen kezdeményezzen egy világszintű csúcstalálkozót a nagyobb olajfogyasztó és termelő országok számára;

4. felhívja a Bizottságot, hogy segítse a fejlődő országokat és a feltörekvő gazdaságokat a fenntartható energiabiztosításnak a fejlesztési együttműködési politikájukba történő integrálásában a fosszilis üzemanyag-import függőségük csökkentése és a millenniumi fejlesztési célok elérése érdekében; felhívja az Európai Uniót, hogy álljon ki az energiaszükségletek és a környezet iránti felelősség közötti helyes egyensúly mellett az energiatakarékos és megújuló technológiák transzferének előmozdítása révén;

5. hangsúlyozza Európa energiaimport-függőségének geostratégiai vetületeit; felhív az összes európai energiai partnerrel folytatott párbeszéd elmélyítésére az ellátás biztonsága, a piac átláthatósága és a további beruházások előmozdítása érdekében; emlékeztet arra, hogy az európai szomszédsági politika alkalmat ad egy e kérdéssel foglakozó átfogó, több országgal megkötendő megállapodásra;

6. elismeri, hogy a leglogikusabb válasz a magasabb olajárra az alternatív energiaforrásokra történő átállás, és ezért hangsúlyozza az azonos gazdasági eredményt kisebb energiafelhasználás elérő, az energiaintenzitást csökkentő intézkedések jelentőségét (figyelembe véve a csökkenés mértékét Európában a 70-es évek óta);

7. határozottan támogatja a nyomon követési stratégiák és konkrét intézkedések szükségességét a kutatás és a fejlesztés előmozdítására, a megújuló energia felhasználásának növelésére és az energiahatékonyság előmozdítására a fosszilis üzemanyagtól kevésbé függő gazdaság elérése érdekében, és felhívja a Bizottságot, hogy álljon az EU élére annak elérése érdekében, hogy az a fosszilis üzemanyagtól legkevésbé függő és az energiahatékonyság tekintetében leghatékonyabb gazdasággá váljon 2020-ra.

8. aggodalommal veszi tudomásul, hogy a fogyasztóknak magasabb árat kell fizetniük nemcsak a nyersolaj magasabb költsége miatt, de a megemelt hozzáadottérték-adó és a végtermékekre kiszabott energiaadók miatt is, és ezen adók nagy mértékben változnak az EU-ban és eltorzíthatják a piaci erőket; de támogatja az ECOFIN Tanács 2005. szeptember 9- 10-i manchesteri nem hivatalos ülésének következtetéseit, ahol a miniszterek megállapodtak abban, hogy a zavart okozó és a szükséges kiigazítást megakadályozó költségvetési és egyéb beavatkozásokat el kell kerülni;

9. felhívja a Bizottságot, hogy terjesszen elő javaslatokat a vállalkozások felelősségének EU-s szintű felhasználási módjáról, annak érdekében, hogy több, az olajipar váratlan profitja által finanszírozott magánbefektetést irányítsanak az energiamegtakarítási programokba valamint az alternatív energiatechnológiákba és az ahhoz kapcsolódó kutatás-fejlesztésbe; úgy véli, hogy ezt az olajtársaságokkal történő önkéntes megállapodás alapján vagy egy egész EU-ra kiterjedő koordinált politikai kezdeményezés révén kell elérni;

10. rámutat, hogy az olajárak jövőbeli növekedésére irányuló spekuláció tovább növeli az árakat; felhívja a Bizottságot, hogy kísérje figyelemmel a fedezeti alapokat, és vizsgálja meg, hogyan járulhatna hozzá a fokozott átláthatóság az olajpiacok stabilitásához;

11. ismételten emlékeztet a hatályos jogszabályok jelentősségére az EU energiaszükségletének csökkentése tekintetében és tudomásul veszi, hogy amennyiben a hatályos és a jövőbeli jogszabályokat maradéktalanul végrehajtják, az energiamegtakarítás legalább 23 %-át el lehet érni 2020-ra;

12. felhívja a Bizottságot, hogy sürgősen javasoljon intézkedéseket a közlekedési ágazatban, amely az EU teljes olajfelhasználásának 70 %-át teszi ki, nem csupán a kőolajtermékek ellátásbiztonságának garantálására, de a környezetvédelem, mint például az üzemanyag-hatékony hajtóművek alkalmazása és az alternatív üzemanyag és meghajtási technológiák miatt is;

13. egyetért a Bizottsággal, hogy a bioüzemanyagok csökkenteni fogják a fosszilis üzemanyagtól való függőséget, és felhívja a Bizottságot arra, hogy ösztönözze bioüzemanyagok nyersanyagainak termelését;

14. sürgeti a Bizottságot és a tagállamokat, hogy gyorsítsák fel a megújuló energiaforrások és hidrogén tüzelőanyag-cella fejlesztését;

15. felhívja ezért a Bizottságot arra, hogy:

- terjessze elő az európai energiahatékonysági cselekvési tervet, amely követi a zöld könyvet (COM(2005)0265);

- gyakoroljon fokozott nyomást az épületek energia gazdálkodásáról szóló irányelv maradéktalan és gyors tagállami végrehajtására (2002/91/EK irányelv);

- álljon ki határozottan az energetikai szolgáltatások irányelvről szóló megállapodás mellett az energiaügyi Tanács decemberi ülése során;

- javítsa az olajpiacok átláthatóságát és kiszámíthatóságát az adatgyűjtés és az adatösszesítés javítása révén;

- gyakoroljon nyomást a tagállamokra a megújuló energiára vonatkozó célkitűzések teljesítésére, a megújuló energiaforrásokból előállított villamos energia előmozdításáról szóló irányelvben megállapítottak szerint (2001/77/EK irányelv);

- terjesszen elő javaslatokat a személygépkocsi-gyártók tisztább és kevesebb kőolajterméket fogyasztó járművek kifejlesztésére való ösztönzésére;

- a tagállamokkal együtt ellensúlyozza a fokozott társadalmi kirekesztés kockázatát és csökkentse az emelkedő olajárak negatív hatását a legveszélyeztetettebb társadalmi csoportokra;

- dolgozzon a környezet-barátabb szénalapú energiaforrások nagyobb mértékű felhasználásán,

16. sajnálatát fejezi ki azonban amiatt, hogy a Bizottságnak "az olajár volatilitására történő reagálás öt pontjáról" szóló 2005. szeptember 6-i közleménye nem foglalkozott a közlekedési ágazattal;

17. utasítja elnökét, hogy továbbítsa ezen állásfoglalást a Tanácsnak, a Bizottságnak, valamint a tagállamok kormányainak és parlamentjeinek.

--------------------------------------------------